በጉምሩክ አስተላላፊዎች አሠራርና አደረጃጀት ላይ ማሻሻያዎች ሊደረጉ ነው
አስተላላፊዎች ሥጋት ገብቷቸዋልበጉምሩክ አስተላላፊነት ሙያ መስክ በተሰማሩ ግለሰቦች አሠራርና አደረጃጀት ላይ ማሻሻያዎች ሊደረጉ ዝግጅት እየተደረገ እንደሚገኝ ተሰማ፡፡ ለማሻሻያዎቹ ጥናት በማድረግ ላይ ያለው የዓለም ባንክ ከገቢዎች ሚኒስቴር ጋር በመተባበር ሲሆን፣ በጉምሩክ አስተላላፊነት መስክ በተሰማሩ ኩባንያዎችና ግለሰቦች ላይ ያነጣጠረ ለውጥ እንደሚያስከትል ይጠበቃል፡፡የሪፖርተር ምንጮች እንደገለጹት፣ በግለሰብ ደረጃ በጉምሩክ አስተላላፊነት ሥራ ላይ የተሰማሩ ግለሰቦች ከፋይል አያያዝና አደረጃጀት ጀምሮ ቋሚ ጽሕፈት ቤት ይዘው እንዲሠሩ የሚጠይቁ አዳዲስ የአሠራር ለውጦች የተካተቱበት ማሻሻያ ሊደረግ ጥናቶች እየተካሄዱ ነው፡፡ ጥናት የተካሄደበት አዲሱ ማሻሻያ የጉምሩክ አስተላላፊዎችና የመርከብ ወኪሎች ከዚህ ቀደም ማሟላት ከሚጠበቅባቸው መሠረታዊ ግዴታዎች የበለጠ ዝርዝር ጉዳዮችን እንዲያሟሉ የሚያስገድዱ ማሻሻያዎችን እንዳካተተ ምንጮቹ ይናገራሉ፡፡ ለአብነትም ቋሚ የሥራ አድራሻ ወይም ቢሮ ከማሟላት በተጨማሪ፣ የጉምሩክ ሰነዶችን በአግባቡ አደራጅቶ መያዝና በተጠየቁ ጊዜ ማቅረብ ከዚህ ቀደም የነበሩ ግዴታዎች ቢሆኑም፣ በአሁኑ ወቅት ጠንከር ያሉ ግዴታዎችንም ያካተቱ ማሻሻያዎች እንደሚያስከትልባቸው ጠቁመዋል፡፡ ምንም እንኳ አብዛኞቹ የጉምሩክ አስተላላፊዎችና ወኪሎች እነዚህን ግዴታዎች በማሟላት እየሠሩ እንደሚገኙ ቢታወቅም፣ አዲሱ ማሻሻያ ምን ይዞ እንደመጣ ከገቢዎች ሚኒስቴር በቂ መረጃ ማግኘት አልተቻለም፡፡ ለአብነትም ለአምስት ዓመታት ሰነዶችን አደራጅተው በመያዝ ኦዲት ባስፈለገ ጊዜ ሰነዶችን ለገቢዎች በማቅረብ እንደሚያስመረምሩ የገለጹት የዘርፉ ተዋናዮች፣ እየመጣ ያለው ማሻሻያ የኢትዮጵያ አየር መንገድ፣ የባህር ትራንስፖርትና ሎጂስቲክስ አገልግሎት ድርጅትን የመሳሰሉ ትልልቅ ኩባንያዎች ወደ ጉምሩክ አስተላላፊነት ሥራ እየገቡ በመሆናቸው፣ ትንንሾቹን አስተላላፊዎች ከጨዋታ ውጪ ለማድረግ የታሰበበት እንደሚመስል ሥጋታቸውን ገልዋል፡፡ እስካሁን ባለው አሠራር መሠረት እስከ 15 ሺሕ ብር የሚጠየቅበት የጉምሩክ አስተላላፊነት የአጭር ጊዜ ሥልጠና እንደሚሰጥ ይታወቃል፡፡ በተለይም የንግድ ሥራቸውን በተለያዩ ምክንያቶች ዘግተው የሚወጡ ኩባንያዎችና ባለሀብቶችን ማግኘት አዳጋች በሚሆንበት ወቅት፣ ጉምሩክ ኮሚሽን የጉምሩክ አስተላላፊዎች ተጠያቂ የሚያደርግበት ተገቢነት የጎደለው አሠራር ሊቀየር ሲገባው፣ በአስተላላፊዎች ላይ ሌላ ጫና የሚያሳድር ማሻሻያ የሚያመጣ ከሆነ አነስተኛ አቅም ያላቸውን አስተላላፊዎች ከመስኩ ለማስወጣት የተፈለገበት አካሄድ ሆኖ እንደሚመለከቱት የዘርፉ ተዋናዮች ለሪፖርተር ተናግረዋል፡፡ ከገቢዎች ሚኒስቴር ስለታሰበው ማሻሻያ መሠረታዊ ማብራሪያ ባይገኝም፣ የኮሙዩኒኬሽን ዳይሬክተሩ አቶ አዲስ ይርጋ ስለጉዳዩ ተጠይቀው፣ ማሻሻያው በአብዛኛው ከዚህ ቀደም እንዲቀርቡ የሚጠየቁ የጉምሩክ ሥነ ሥርዓት ሰነዶችን ብዛት በ40 በመቶ የሚቀንስና የተቀላጠፈ አሠራር ለማስተግበር የወጣ እንደሆነ ገልጸዋል፡፡ ይሁን እንጂ ስለአዲሱ የጉምሩክ አስተላላፊዎች ማሻሻያ በቂና ዝርዝር መረጃ ማግኘት አልተቻለም፡፡   